Virallinen lehti nro C 219 , 30/07/1999 s. 0451



A4-0165/99 Päätöslauselma ajantasalle saatetusta komission lausunnosta Maltan jäsenyyshakemuksesta (KOM(99)0069 - C4-0163/99) Euroopan parlamentti, joka - ottaa huomioon komission kertomuksen (KOM(99)0069 - C4-0163/99), - ottaa huomioon Maltan hallituksen päätöksen uusia Euroopan unionin jäsenyyttä koskeva hakemus, - ottaa huomioon 12. heinäkuuta 1995 antamansa päätöslauselman Maltan Euroopan unionin jäsenyyttä koskevasta hakemuksesta ((EYVL C 249, 25.9.1995, s. 76.)), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)), - ottaa huomioon 8. lokakuuta 1998 antamansa päätöslauselman Maltasta ((EYVL C 328, 26.10.1998, s. 181.)), - ottaa huomioon Luxemburgin (12. ja 13. joulukuuta 1997), Cardiffin (15. ja 16. kesäkuuta 1998) ja Wienin (12. ja 13. joulukuuta 1998) Eurooppa-neuvostojen päätelmät, - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0165/99), A. korostaa Maltan geostrategisen sijainnin tärkeyttä Euroopan ja Afrikan välissä sekä saaren aktiivista roolia Välimeren alueen yhteistyössä ja Barcelonan prosessissa, B. ottaa huomioon, että edellä mainitussa 12. heinäkuuta 1995 antamassaan päätöslauselmassa se kehotti neuvostoa ja jäsenvaltioita antamaan vankkumattoman ja varauksettoman tukensa, jotta Malta voisi liittyä Euroopan unioniin viipymättä, C. ottaa huomioon, että edellä mainitussa 4. joulukuuta 1997 antamassaan päätöslauselmassa se kehotti Eurooppa-neuvostoa käynnistämään laajentumismenettelyn kaikissa niissä tapauksissa, joissa hakijamaat täyttivät vaatimukset vakaasta demokraattisesta järjestelmästä ja ihmisoikeuksien kunnioittamisesta, D. ottaa huomioon, että se on jo kannattanut Maltan liittymishakemusta, sillä Maltassa on oikeusvaltion periaatteiden, perusoikeuksien kunnioittamisen ja ihmisoikeuksien suojelun turvaamiseksi tarvittava demokraattinen järjestelmä, E. katsoo, että Maltan hallituksen on otettava lopullinen kanta hakemuksen uudelleenkäsittelyyn ja kuunneltava maltalaisten mielipiteitä asiasta, F. ottaa huomioon Maltan hyvät saavutukset Kööpenhaminassa vahvistettuihin taloudellisiin liittymiskriteereihin mukautumisessa, erityisesti vakaan markkinatalouden suhteen; 1. Vahvistaa aiemman kantansa, jonka mukaan Malta on olennainen osa Euroopan kansojen ja kulttuurien yhteisöä, ja katsoo, että Maltan liittyminen lujittaa Euroopan unionin poliittista ulottuvuutta ja turvallisuusulottuvuutta; 2. Uskoo, että Maltan toimielinten demokraattisesta toiminnasta ja ihmisoikeuskysymysten ongelmattomuudesta johtuen poliittisella tasolla ei ilmene suurempia ongelmia; 3. Katsoo, että Malta on toimiva markkinatalous, mutta sen kykyä selviytyä Euroopan unionin sisäisistä kilpailupaineista ja markkinavoimista on vielä kehitettävä; 4. Panee merkille, että oikeus- ja sisäasiain alalla tarvitaan vielä edistymistä erityisesti turvapaikka-asioissa, laittoman maahanmuuton ehkäisemisessä sekä järjestäytyneen rikollisuuden ja huumekaupan torjunnassa; 5. Muistuttaa, että Malta on osoittanut halukkuutensa pyrkiä toteuttamaan YUTP:n päätavoitteita, ja että se on jo useita kertoja tukenut Euroopan unionin kantoja tällä alalla, mikä johtuu pääasiassa poliittisen vuoropuhelun kehittymisestä; 6. Suhtautuu myönteisesti komission suositukseen, jonka mukaan Maltan lainsäädännön analyyttinen arviointi olisi aloitettava mahdollisimman pian neuvottelujen käynnistämiseksi mahdollisimman pian ja joka tapauksessa ennen vuoden loppua; 7. Kehottaa neuvostoa ja jäsenvaltioita seuraamaan tätä suositusta, jotta Malta voisi olla mukana tällä hetkellä jäsenyysneuvotteluja käyvien valtioiden joukossa; 8. Pyytää, että neuvosto ja komissio kutsuvat Maltan hallituksen mukaan osallistumaan Eurooppa-konferenssiin; 9. Ottaa huomioon, että päätös hakemuksen jäädyttämisestä kahdeksi vuodeksi on hidastanut Maltan valmisteluja yhteisön säännöstön saattamisessa osaksi kansallista lainsäädäntöä ja tilanne edellyttää siten erityisen ponnekasta työskentelyä syntyneen aukon paikkaamiseksi; 10. Pyytää, että Maltalle annetaan liittymistä valmistelevaa tukea samoin perustein kuin muillekin hakijamaille; 11. Pyytää Maltan viranomaisia laatimaan mahdollisimman pikaisesti kansallisen suunnitelman, jossa esitetään kaikki Euroopan unionin jäsenyyteen tarvittavat lainsäädännölliset ja hallinnolliset toimenpiteet; 12. Uskoo, että jäsenyyttä koskeva mittava ja harkittu julkinen tiedotuskampanja muuttaa myönteisemmäksi maltalaisten suhtautumista Euroopan unioniin ja sen päämääriin; 13. Katsoo lisäksi, että tällaisen tiedotuskampanjan tavoitteena tulisi olla keskustelun virittäminen ja kattavan ja objektiivisen tiedon välittäminen EU:sta maltalaisille ja että Maltan hallituksen lupaus kansanäänestyksen järjestämisestä neuvottelujen loppuunsaattamisen jälkeen on erittäin tervetullut; 14. Suosittelee, että hakijamaiden parlamenttien edustajat voivat nykyisen parlamenttien välisissä valiokunnissa tapahtuvan tietojen- ja ajatustenvaihdon ohella myös osallistua tarkkailijoina Euroopan parlamentin valiokuntien kokouksiin liittymisen kannalta relevantteja asioita käsiteltäessä; 15. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Maltan hallitukselle ja parlamentille.